15 vas vir onwettige visvangVan die visse waarop beslag gelê is. Foto: SAPD / Facebook Altesaam 15 verdagtes, tussen 20 en 30 jaar oud, is Donderdag by die Rooikoppiesdam naby Brits in Noordwes in hegtenis geneem vir onwettige visvang. Sers. Kelebogile Moleko, provinsiale polisiewoordvoerder, het Vrydag gesê die Assen-polisie het as deel van sy spesiale Feesgetyd-operasies saam met die departement van natuurbewaring opgetree nadat inligting van grootskaalse onwettige visvang by die dam aangemeld is. “Die polisie het beslag gelê op 10 vaartuie, talle visnette en drie bakkies wat vol vis gelaai is,” het Moleko gesê. Sy het gesê die vis en visvangtoerusting het ŉ geskatte straatwaarde van R10 000. Moleko het gesê al die verdagtes is Zimbabwiërs en Mosambiekers. “Twaalf van die verdagtes het reeds ŉ skulderkenningsboete van R750 elk betaal. Die ander drie sal na verwagting vandag [Vrydag] in die Brits-landdroshof verskyn,” het sy gesê.